जदूं हिरण्यकश्यय तप करन गेदा हा तां मौका दिखिऐ नारद जी ओदी रानी कोल जान औन लेई पे ते उसी भगवान दी भगती दा उपदेश दिंदे रे। रानी दे घर जागत होने आला हा। उसी ओ भगती दे संस्कार पौंदे रे ते जिसलै उन्नै जन्म लेया उस बेल्लै देवता लोग खुश होई गे जे राक्षस कुलै च भगवान दा इक बड़ा भगत जम्मेया ऐ। जागते दा नां प्रहलाद रक्खेया। ओ जरा बड्डा होआ तां हिरण्यकश्यप नै उसी पाठशाला पढ़न भेजी ओड़ेया। पर प्रहलाद राम-राम दे सवा न ते अपनी पोथी उप्पर किछ पढ़दा न पट्टी उप्पर होर किश लिखदा। बब्बै गी जिसलै इस गल्ला दा पता लग्गा उन्न पुत्तरै गी सद्दिऐ बड़े लाड्डै कन्नै समझाया जे इस दुनियां च राम जां परमात्मा कोई चीज नेईं सारें कोला बड्डा दुनियां च तेरा पिता ऐ। इसकरी तूं उस्सै दी आज्ञा मन्निऐ अपनी पढ़ाई लखाई कर। ए सारे देवता तेरे पिता दे शत्रु होने करी तेरे बी बैरी न। पर प्रहलाद उप्पर ओदे समझाने बझाने दा कोई असर नेंईं होआ। उसी रामनाम दी जेड़ी रट लग्गी दी ही ओ होर बी प्रबल होई गेई। हिरण्यकश्यय नै प्रहलाद गी बड़े डरावे दाबे दित्ते पर जिसलै ओ नेईं मुड़ेया तां उन्न जल्लादें गी हुकम दित्ता जे प्रहलाद गी जींदे जी मारी ओड़ो।